Malta tinsisti dwar budget Ewropew 'ġust' f'Kunsill Ewropew 'jaħraq' li jibda llum
Imtella' Lulju 17, 2020 - Aġġornata 17 Ta' Lulju, 2020 8:51am Dalgħodu fi Brussell jibda Kunsill Ewropew Speċjali – li qed jitlaqqa' barra minn żmienu – bil-mexxejja Ewropej fosthom il-PM Malti Robert Abela jittamaw li jegħlbu d-differenzi li jeżistu dwar il-budget tal-Unjoni Ewropea għas-seba' snin li ġejjin kif ukoll dwar il-pjan ta' rkupru mill-effetti tal-pandemija Covid-19. Tvm.com.mt jinsab infurmat li n-negozjaturi Maltin se jkunu qed jinsistu li l-ftehim aħħari dwar il-budget ikun ġust billi filwaqt li jirrikonoxxi mhux biss it-tkabbir ekonomiku ta' Malta fl-aħħar snin jagħraf ukoll ir-realta' li Malta hija gżira żgħira b'ekonomija li tiddependi ħafna mill-konnettività bl-ajru u bil-baħar u minn turiżmu li fl-aħħar xhur ukoll sofra daqqa minħabba l-pandemija. Il-pakkett kollu fuq il-mejda tad-diskussjoni jqarreb lejn l-elfejn biljun ewro u jinkludi l-elf biljun ewro skorrutti għall-budget għas-seba' snin li jintemmu fl-2027. In-negozjati jinvolvu mhux biss min se jieħu x'hiex u kemm iżda anki fuqhiex għandhom jintefqu. Il-Fond ta' Irkupru mill-pandemija mlaqqam 'Next Generation EU' li jinvolvi 750 biljun ewro. L-ostakli li jintlaħaq ftehim fi tmiem din il-ġimgħa huma ħafna. Pajjiżi bħall-Olanda, il-Fillandja, l-Awstrija u d-Danimarka qed jippretendu li jieħdu rebates qawwija fuq il-flus li joħorġu; pajjiżi oħra bħal Spanja u l-Italja qed jippretendi li jieħdu aktar flus minn qabel bl-iskuża li l-ekonomija tagħhom għaddiet minn żminijiet diffiċli. Huma mistennija jkunu l-aktar pajjiżi li jibbenefikaw mill-Fond ta' Irkupru Ewropew maħsub propju biex jagħmel tajjeb għall-ħsara ekonomika li ħolqot l-imxija. Dwar dan ukoll għaddejja diskussjoni. Min irid li dawn il-flus jingħataw bħala self li jitħallas lura fuq numru ta' snin, u min qed jinsisti li aħjar għotjiet. L-Ungerija wkoll hija ostaklu għaliex il-PM Viktor Orban fil-bidu tal-ġimgħa kiseb l-approvazzjoni tal-Parlament ta' Budapest biex fin-negozjati dwar il-qafas finanzjarju għas-seba' snin li ġejjin jibqa' jżomm iebes u ma jaċċetta l-ebda kundizzjonijiet marbuta mas-saltna tad-dritt. Għaldaqstant kollox jindika li n-negozjati dwar il-budget mistennija jkunu diffiċli bil-mexxejja Ewropej li se jingħalqu bejn erba' ħitan mill-Ġimgħa filgħodu u ħadd ma jaf meta se joħorġu, jekk hux is-Sibt jew il-Ħadd, jekk hux bi ftehim jew mingħajru.